ประกาศกระทรวงเกษตร เรื่อง ให้เจ้าของหรือผู้ครอบครองปลาปิรันยา (Piranha) หรือปลาคาริบี (Caribe) นำปลาดังกล่าวไปส่งมอบแก่เจ้าพนักงานกรมประมง
ประกาศกระทรวงเกษตร
ประกาศกระทรวงเกษตร
เรื่อง
ให้เจ้าของหรือผู้ครอบครองปลาปิรันยา (Piranha) หรือปลาคาริบี
(Caribe) นำปลาดังกล่าวไปส่งมอบแก่เจ้าพนักงานกรมประมง[๑]
 

โดยที่มาตรา ๕๓ แห่งพระราชบัญญัติการประมง พ.ศ. ๒๔๙๐
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประมง พ.ศ. ๒๔๙๐
พ.ศ. ๒๕๑๓ บัญญัติว่า
มาตรา ๕๓ ห้ามมิให้บุคคลใดมีไว้ในความรอบครองซึ่งสัตว์น้ำชนิดหนึ่งชนิดใดตามที่ระบุไว้ในพระราชกฤษฎีกา
เว้นแต่จะได้รับอนุญาตจากพนักงานเจ้าหน้าที่
บุคคลใดมีสัตว์น้ำดังกล่าวไว้ในความครอบครองในวันที่พระราชกฤษฎีกาออกตามความในวรรคหนึ่งเริ่มใช้บังคับ
โดยมิได้รับอนุญาตจากพนักงานเจ้าหน้าที่ รัฐมนตรีมีอำนาจประกาศให้นำสัตว์น้ำนั้นส่งมอบต่อเจ้าพนักงานกรมประมง
กระทรวงเกษตร ภายในเจ็ดวันนับแต่วันที่รัฐมนตรีประกาศ
ในการนี้ให้กรมประมงคิดราคาสัตว์น้ำดังกล่าวตามสมควรให้แก่ผู้นำส่งมอบ และบัดนี้ได้มีพระราชกฤษฎีการะบุสัตว์น้ำบางชนิดที่ห้ามมิให้มีไว้ในครอบครองนำเข้ามาในราชอาณาจักร
หรือนำไปปล่อยในที่จับสัตว์น้ำ พ.ศ. ๒๕๑๓ ประกาศใช้บังคับแล้ว และตามมาตรา ๓
แห่งพระราชกฤษฎีกานี้บัญญัติว่า
มาตรา ๓ ปลาน้ำจืดที่มีชีวิตในสกุลเซราซาลมัส
(Serasalmus) และไข่ของปลาดังกล่าวเป็นสัตว์น้ำที่ห้ามมิให้มีไว้ในครอบครอง
นำเข้ามาในราชอาณาจักร หรือนำไปปล่อยในที่จับสัตว์น้ำ และปลาปิรันยา (Piranha) หรือปลาคาริบี
(Caribe) เป็นปลาที่อยู่ในสกุลเซราซาลมัส (Serasalmus)

ฉะนั้น อาศัยอำนาจตามความในมาตรา ๕๓ วรรคสอง แห่งพระราชบัญญัติการประมง
พ.ศ. ๒๔๙๐ ซึ่งแก้ไขเพิ่มเติมพระราชกำหนดแก้ไขเพิ่มเติมพระราชบัญญัติการประมง พ.ศ.
๒๔๙๐ พ.ศ. ๒๕๑๓ รัฐมนตรีว่าการกระทรวงเกษตรจึงประกาศให้บุคคลผู้มีปลา ปิรันยา (Piranha) หรือปลา คาริบี (Caribe) ซึ่งเป็นปลาในสกุลเซราซาลมัส (Serasalmus) ไว้ในความครอบครอง
โดยมิได้รับอนุญาตจากพนักงานเจ้าหน้าที่ นำปลาดังกล่าวไปส่งมอบแก่เจ้าพนักงานกรมประมง
กระทรวงเกษตร ภายในเจ็ดวันนับแต่วันประกาศนี้เป็นต้นไป


ประกาศ ณ วันที่ ๓๐ มีนาคม ๒๕๑๓
หม่อมราชวงศ์จักรทอง ทองใหญ่
รัฐมนตรีว่าการกระทรวงเกษตร









พรพิมล/พิมพ์
๒๔ กรกฎาคม ๒๕๔๔

จุฑามาศ/ปรับปรุง
๑๗ สิงหาคม ๒๕๕๘
























[๑] ราชกิจจานุเบกษา
เล่ม ๘๗/ตอนที่ ๒๗/ฉบับพิเศษ หน้า ๑๔/๓๐ มีนาคม ๒๕๑๓